عجیب مازندرانی

عجیب مازندرانی اتا شاعر نومه که ونه راستی اِسم محمدخلیل بابل‌کناری بارفروشی بی‌یه. وه هشت‌سالگی جه تهران دله دَیی‌یه و همون موقع جه قاجارون ِدربار دله شعر خوندسته. محمد شاهِ قاجار که هنتا ونه قایده وَچه ندی‌بی‌یه که اینتی شعر بخونده، ونه نوم ره عجیب بی‌یشته. وه محمد شاه بمردن په، ناصرالدین شاه و ونه مار وسّه شعر گاته.

وه این گدر خله پر-گو بئی بی‌یه و درویشی کِرده و عرفانی شعر سِروسته و ونجه چنتا عربی شعر هم بمونسته. وه این گدر بورده محمد سراج بن حاجی ملارضا (سیف‌الاسلام) که مازرون ِگتِ ملّا بی‌یه وَر و ونه پلی هم چن کَش شعر خوندسته. این شعرون اسا محمد فرهمند کلکسیون دله کتنه.

اِت‌که پِهی‌ته، عجیب بورده حاجی ترخان و روسی سیاستمدارون وسّه کار هاکرده و وشون جه جایزه گیته. این اتفاق که دَکِته ناصرالدین شاه دستور هِدا دیگه وه نتونه شعر باوه. وه هم قسم بخارده که دیگه شاهون وسّه شعر نخونده و من‌بعد فقط ایمامون ِوسّه شعر نوشته. ونه شعرون ویشته فارسی و عربی بینه و وه سال ۱۲۸۰ سِل بَییته و مازرون دله بمرده.

 منابع 

رج:مازرون شاعرون
رج:بابل گت آدمون